# Albert Ramos Viñolas

Miranduléś

|  |
| --- |
|
C'l artìcul chè 'l è scrit in
Miranduléś  |

Albert Ramos tòlt śò a gl'US Open dal 2013
Al catalàṅ a Madrid in dal 2015
Ramos durànt al turnèo ad Båstad dal 2015

**Albert Ramos Viñolas** (Barcelóna, 17 ad Śnar dal 1988) 'l è 'n tenìsta spagnōl prufesiunìsta da 'l 2007. Al 21 ad Maǵ dal 2012 'l è rivâ a ès'r al nùmar trént'òt dal mónd in singulàr. In dla sò caréra, in dua al s è mis in bisàca sèt tìtui *Challenger*, 'l à śugâ na finàl ATP in dal 2012 in sla tèra batùda ad Caśablànca ma al 'l'à pardùda cóntar Pablo Andújar.

'L è élt un mét'r e utànt'òt e al pésa utànta chilo. Al dróa 'l bras sinìst'r e al tira 'l arvèrs a dū maṅ. 'L à tacâ a śugàr a tènis a sinc an e i sò scutmàj spagnōl i èṅ "La Mugre" (*La Crica*) o "El Mugrero" (*Al Rusc*) par via dal sò śōg ch'al n fà minga mâł da bucìnar ch'al spéta sōl i śbali d'l aversàri.

## Caréra

In dal 2010, tacànd da 'l qualificasiòṅ, *Albert Ramos Viñolas* al riva in di utàṿ in dal turnèo ad cà sua ad Barcelóna ma al pèrd da Ernests Gulbis par 1-6 3-6. In Agóst al vins al *Challenger* ad San Sebastiàṅ cónt'r al francéś Benoît Paire e al fà àtar tant in Setémbar a Sivìglia cóntar Pere Riba Madrid, àtar tenìsta catalàṅ.

La stagiòṅ 2011 p'r *Albert* la partìs a Santiàgo in Cîl e al pèrd a 'l secónd tùran da Fabio Fognini dòp avér batû Leonardo Mayer. A Buenos Aires al riva in di utàṿ (3-6 5-7 da Tommy Robredo). A 'l Roland Garros al riva par la prima vòlta a 'l secónd tùr'n in un Gran Slam ma al céd in tri sét a Robin Söderling. In Luj a Ambûrg al bat Adrian Mannarino ma al pèrd da c'l àtar francéś, Gaël Monfils, par 4-6 2-6.

In dal 2012 al spagnōl al fà i quàrt a Doha (2-6 1-6 da Jo-Wilfried Tsonga) e la semifinàl a San Paolo (4-6 6-7 da Nicolás Almagro). In Mars a Indian Wells al bat Richard Gasquet prima ad lasàr strada a Pablo Andújar a 'l tèrs tùran e pò al fà cumpàgn anc a Miami. In Avrìl al śōga la sò prima finàl ATP a Caśablànca ma al pèrd incóra da Pablo Andújar par 1-6 6-7. C'n al mursiàṅ *Ramos* al s tōś l'arvìnsida a Ambûrg, pò al bat anc Lukáš Rosol prima ad céd'r a Marin Čilić in di quàrt.

In dal 2013 *Ramos* al riva in di utàṿ a Miami in dua al lasa strada in tri sét a Jürgen Melzer. A Barcelóna 'l è bòṅ ad bàt'r al giapunéś Kei Nishikori, nùmar quìndas dal mónd, par 6-4 7-6 ma in di quàrt al pèrd da Rafael Nadal par 3-6 0-6. In Luj al pèrd da Thomas Fabbiano par 4-6 2-6 in dal *Challenger* ad Tôd ma a Båstad al manda a cà Tommy Robredo prima 'd céd'r in tri sét a Carlos Berlocq. A Ambûrg al ciàpa na patnàda da Fabio Fognini a 'l secónd tùran (1-6 3-6), prima ad nóṿ scunfìti ad fila in dal sircùit ATP.

In dal 2014, pasànd p'r al qualificasiòṅ, al bat Sam Querrey a Sydney ma subìt dòp al s piga a Radek Štěpánek. A Barcelóna al pèrd incóra da Rafael Nadal ma almànc 'sta vòlta chè 'l al fà sudàr da piò (6-7 4-6). A Mònag 'd Bavéra al céd a 'l secónd tùran da Andreas Seppi par 3-6 4-6. In dal *Challenger* ad Caltaniséta al và fóra subìt cun Potito Starace pò però al vins qvél ad Milàṅ in finàl cun Pere Riba Madrid. In Setémbar *Albert* al vins anc a Génuva baténd Mate Delić e al s tira 'n pôc sù in clasìfica. In Maròc al pèrd da Matteo Viola in dal *Challenger* ad Meknes pò in Utóbar al fà cumpàgn cun Fabio Fognini a 'l prim tùran par 4-6 2-6.

In dal 2015 al bat Viktor Troicki e Julien Benneteau a Indian Wells, pò al s la śōga cun Novak Đoković ma al céd sèg par 5-7 3-6. A Barcelóna a riva 'n àtar scunfìta cun Pablo Andújar ch'l al bat subìt par 6-4 6-1 e 'l manciàṅ al cuntìnua anc a 'l Roland Garros in dua al vins par 6-2 6-4 7-6. A San Banadét dal Trônt, sircùit *Challenger*, al vins al tìtul baténd in finàl al lìgur Alessandro Giannessi. A Ambûrg al pèrd in tri sét da Fabio Fognini pò al céd anc a Marco Cecchinato in semifinàl a Génuva, àtar *Challenger*. In Utóbar a Shanghai (*Master Mila* in sal cimènt), da qualificâ, al bat al nùmar dū dal mónd Roger Federer par 7-6 2-6 6-3.

## Culegamènt estéran

* (EN) La sò schéda in sal sit d'l ATP